ՏԵՂԵԿԱՆՔ

ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԱՆՁԱՆՑ ՀԱՐՑԵՐՈՎ ԶԲԱՂՎՈՂ ՄԱՐԶԱՅԻՆ ՀԱՆՁՆԱԺՈՂՈՎԻ ԳՈՐԾՈՒՆԵՈՒԹՅԱՆ ՎԵՐԱԲԵՐՅԱԼ /2015Թ./

 Հաշմանդամություն ունեցող անձանց հարցերով զբաղվող Տավուշի մարզային հանձնաժողովը ստեղծվել է ՀՀ Տավուշի մարզպետի 20.03.2008թ. թիվ 9-Ա կարգադրությամբ, և փոփոխություն-լրացում է կատարվել 26.08.2010թ. թիվ 48-Ա կարգադրությամբ: 2015թ. ընթացքում հանձնաժողովն անց է կացրել 5 նիստ: Քննարկվել են բազմաբնույթ հարցեր, նիստերին հրավիրվել և մասնակցել են հաշմանդամների հիմնախնդիրներով զբաղվող բազմաթիվ ՀԿ-ների, պետական ու ոչ պետական կառույցների ներկայացուցիչներ, համայնքապետարանների աշխատակիցներ: Նիստերի արձանագրությունները սահմանված կարգով ՀՀ Տավուշի մարզպետի համապատասխան գրություններով ներկայացվել են ՀՀ աշխատանքի և սոցիալական հարցերի նախարարություն: Արձանագրություններում նշված են նիստերի մասնակիցների անունները, հրավիրված անձինք և տարաբնույթ օրակարգային հարցերը: Նիստերի ընթացքում քննարկվել և ամփոփվել են նախորդ տարվա ընթացքում կատարված աշխատանքները, ինչպես նաև քննարկվել են բազմաթիվ այլ հարցեր:

Նիստերի ընթացքում քննարկվել են հաշմանդամների հանգստի և առողջարանային բուժման կազմակերպման մասին : 2015թ. ընթացքում ՀՀ տարբեր առողջարաններ բուժման համար ուղեգրվել են մարզում բնակվող 100 հաշմանդամներ:

 ՀՀ կառավարության 2006թ. ,,Հաշմանդամների և բնակչության սակավաշարժուն խմբերի համար սոցիալական, տրանսպորտային և ինժեներական ենթակառուցվածքների մատչելիության ապահովման կարգը հաստատելու մասին՚՚ թիվ 392-Ն որոշման պահանջների կատարման նպատակով հանձնաժողովը և մարզպետարանի աշխատակազմի առողջապահության և սոցիալական ապահովության վարչությունը համատեղ կազմակերպել են ուսումնասիրություններ մարզի համայնքներում: Հավաքագրվել է և վարչությունում ստեղծվել տեղեկատվական բազա՝ մարզի բոլոր 62 համայնքներում 2006-2015 թվականների ընթացքում կառուցված կամ կառուցվելիք շենք-շինությունների՝ հաշմանդամներին հարմարեցվածության /նաև թեքահարթակների/ վերաբերյալ:

Հանձնաժողովի նիստերում քննարկվել են նաև Զբաղվածության կենտրոնների կողմից հաշմանդամություն ունեցող անձանց հետ տարվող աշխատանքների ընթացքը: Ներկայացվել է, որ կենտրոններում հաշվառված մոտ 100 հաշմանդամ անձանցից 25-ին հնարավոր է եղել տեղավորել աշխատանքի տարբեր ծրագրերի շրջանակներում:

 Հանձնաժողովի նիստերում քննարկվել և հավանության է արժանացել ,,Հույսի կամուրջ՚՚ ՀԿ-ի և մարզպետարանի հետ համատեղ ,,Աշխատանքի և արժանապատիվ կյանքի իրավունք՚՚ հաշմանդամություն ունեցող երիտասարդների կենսապայմանների բարելավում՝ զբաղվածության հնարավորությունների մեծացմամբ ՀՀ Տավուշի մարզում, 2013թ.-2016թ.՚՚ իրականացվող ծրագրի ընթացքը, որին մասնակցել են նաև մարզի բազմաթիվ գործատուներ: Ծրագրի տևողություն է 3 տարի, սկսվել է 2013թ. և կավարտվի 2016 թ. :

ՀՀ կառավարության 2013թ. սեպտեմբերի 13-ի նիստի թիվ 36 արձանագրային որոշմամբ հաստատված ,,Հոգեկան առողջության խնդիրներ ունեցող անձանց խնամքի և սոցիալական սպասարկման այլընտրանքային ծառայությունների տրամադրման հայեցակարգի իրականացման 2013-2017թվականների միջոցառումների ծրագիրը հաստատելու մասին՚՚ որոշման հավելվածի 6-րդ կետով նախատեսված է. ,,Փորձնական ծրագրի իրականացման շրջանակներում հանրապետության երկու համայնքներում հոգեկան առողջության խնդիրներ ունեցող անձանց համար ստեղծել շուրջօրյա խնամքի տուն /որպես այլընտրանք Վարդենիսի նյարդահոգեբանական տուն-ինտերնատի/: ,,2016 թվականը Հայաստանի Հանրապետությունում հաշմանդամություն ունեցող անձանց համար հավասար հնարավորությունների տարի հայտարարելու և հաշմանդամություն ունեցող անձանց համար հավասար հնարավորությունների տարվա հետ կապված միջոցառումների ցանկը հաստատելու մասին՚՚ ՀՀ կառավարության որոշման նախագծով հաստատված միջոցառումների ցանկի 6-րդ կետի համաձայն ,,Հաշմանդամություն ունեցող անձանց համար այլընտրանքային ծառայությունների ընդլայնում՚՚ միջոցառման և վերոհիշյալ փորձնական ծրագրի շրջանակներում առաջարկվել է ՀՀ տարածքային կառավարման և արտակարգ իրավիճակների նախարարությանը /ՀՀ Տավուշի մարզպետի 23.07.2015թ. թիվ 01/14.1/3675-15 գրություն/ հոգեկան առողջության խնդիրներ ունեցող անձանց համար շուրջօրյա խնամքի տուն ստեղծել Իջևան քաղաքում: Խնամքի տունը ստեղծելու համար կան համապատասխան բժշկական կադրեր, ինչպես նաև առկա է անհրաժեշտ տարածք:

,,Հաշմանդամների սոցիալական պաշտպանության 2016 թվականի տարեկան ծրագրին և միջոցառումների ցանկին հավանություն տալու մասին՚՚ ՀՀ կառավարության արձանագրային որոշման նախագիծը քննարկվել է հանձնաժողովի նիստի ժամանակ՝ համապատասխան ստորաբաժանումների ղեկավարների ու մասնագետների մասնակցությամբ: Նիստին ներկա և հրավիրված կազմակերպությունները ներկայացրել են առաջարկություններ իրականացվելիք միջոցառումների վերաբերյալ և այդ միջոցառումների ցանկը ներկայացվել է ՀՀ ԱՍՀՆ:

 Հանձնաժողովի նիստերում քննարկումների արդյունքում ճշտվել է, որ ՀՀ Տավուշի մարզում չկա ստացիոնար հոգեբուժական հաստատություն, որի պատճառով ախտորոշումը հաստատելու, բուժումը կազմակերպելու և այլ ծառայություններից օգտվելու համար հիվանդները հիմնականում ուղեգրվում են հանրապետության տարբեր կլինիկաներ: Դա առաջացնում է լրացուցիչ ֆինանսական ծախսեր այդ հիվանդների ընտանիքների համար: Լուրջ խնդիր է նաև երկարատև խնամք պահանջող հոգեկան հիվանդների հետագա հսկողությունը կազմակերպելը: Մոտակա ստացիոնար հոգեբուժական հաստատությունը գտնվում է Սևանում և միշտ ծանրաբեռնված է: Հիիվանդներին սուր վիճակից հանելու ընթացքը տևում է հիմնականում 1 ամիս, որից հետո նրանք դուրս են գրվում: ՀՀ տարածքային կառավարման և արտակարգ իրավիճակների նախարարությանը ներկայացվել է առաջարկություն վերոգրյալ արձանագրային որոշման նախագծով հաստատված միջոցառումների ցանկում ,,Հաշմանդամություն ունեցող անձանց մատուցվող բժշկական օգնության, այդ թվում վերականգնողական ծրագրեր՚՚ բաժնում ավելացնել 6.5. կետ հետևյալ բովանդակությամբ. ,,Հոգեկան առողջության խնդիրներ ունեցող անձանց համար շուրջօրյա խնամքի տուն ստեղծել Իջևան քաղաքում՚՚ /ՀՀ Տավուշի մարզպետի 30.07.2015թ. թիվ 01/14.1/3721-15 գրություն/:

Հանձնաժողովի աշխատանքների վերաբերյալ տեղեկատվությունը պարբերաբար տեղադրվել է ,,Տավուշի մարզպետարան՚՚ ինտերնետային կայքում:

ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԱՆՁԱՆՑ ՀԱՐՑԵՐՈՎ ԶԲԱՂՎՈՂ ՀՀ ՏԱՎՈՒՇԻ ՄԱՐԶԱՅԻՆ ՀԱՆՁՆԱԺՈՂՈՎ